13 տարուայ ատենապետութեան ծառայութենէ ետք, Շիրինօղլու խորհուրդ տուաւ իրենց յաջորդող վարչականներու պատրաստութեան մասին։ «Թաղին մէջ դպրոց չունեցող մօտաւորապէս 15 հիմնարկներ ունինք։ Պէտք է անոնցմէ ներս երիտասարդներ պաշտօն ստանձնեն, որպէսզի ընտելանան եւ փորձառութիւն կուտակեն հաստատութիւններու վարչական պաշտօնի մէջ»։ Գրիգոր Տէօշէմէճիեան ալ այս նիւթին մօտեցաւ «հաստատութիւն» բացատրութեան բաւականաչափ չգիտակցուելուն հարցով։ «Հաստատութիւնը մեզի կը պարտադրէ թափանցիկութիւն եւ հաշուետուութիւն։ Մենք՝ ազգային հաստատութեանց վարիչներս, կամաւորներ ենք, բայց իրաւունք չունինք մեր պաշտօն ստանձնած հաստատութիւնները կամայական ղեկավարելու։ Այս մէկը մեծ անիրաւութիւն կ՚ըլլայ»։